મોલના મુખ્ય પ્રવેશદ્વારથી એક દૂબળો-પાતળો, ગમગીન ચહેરે એક ગુજરાતી યુવાન પ્રવેશે છે. તે ખૂબ જ દુઃખી લાગે છે. તેને અંગત કામ માટે વતનમાં ફૅક્સ કરવો છે પરંતુ ફૅક્સ કરવાની વિધિ તથા કેટલો ખર્ચો થશે તે જાણતો નથી. અરે ! ખિસ્સામાં પૂરતા પૈસા પણ નથી ! તે અમિત સામે મીટ માંડીને, તે નવરો પડે તેની રાહ જોઈને એક ખૂણામાં ઊભો છે. ગ્રાહકોથી વીંટળાયેલા અમિતનું ધ્યાન તેની તરફ જાય છે અને ચબરાક અમિત બધું સમજી જાય છે. ગ્રાહકોને પ્રેમથી પતાવીને તે જુવાન ભણી વળે છે. તેને સસ્મિત વદને આવકારતાં પ્રેમથી બોલે છે : ‘બ્રધર ! બોલો શું સેવા કરું આપની ?’